ΓΡΑΠΤΗ ΕΡΩΤΗΣΗ E-0243/99

υποβολή: Ulf Holm (V) προς την Επιτροπή

(12 Φεβρουαρίου 1999)

Θέμα: Η καταπολέμηση του HIV/Aids

Με ποιόν τρόπο υποστηρίζει η ΕΕ τις δράσεις για την καταπολέμηση της εξάπλωσης του HIV/Aids στα κράτη μέλη;

Σε ποιόν/ποιούς παραχωρείται η υποστήριξη αυτή;

Έχει διεξαχθεί αξιολόγηση της ενίσχυσης; Εάν ναι, με ποιά αποτελέσματα;

Απάντηση που δόθηκε από τον κ. Flynn εξ ονόματος της Επιτροπής

(25 Μαρτίου 1999)

Η δράση της Κοινότητας στον τομέα της καταπολέμησης του AIDS διεξάγεται στο πλαίσιο του προγράμματος πρόληψης του AIDS και μερικών άλλων μεταδοτικών νόσων (1996-2000), το οποίο υιοθετήθηκε με την απόφαση 647/96/ΕΚ του Κοινοβουλίου και του Συμβουλίου της 29ης Μαρτίου 1996(1).

Αυτό το πρόγραμμα προβλέπει ένα σύνολο δράσεων που ομαδοποιούνται σε τέσσερα κύρια κεφάλαια:

α) την παρακολούθηση και τον επιδημιολογικό έλεγχο του ιού της επίκτητης ανοσοανεπάρκειας (VIH)/συνδρόμου της επίκτητης ανοσοανεπάρκειας (ΣΕΑΑ=AIDS) και άλλων μεταδοτικών ασθενειών;

β) την καταπολέμηση της μετάδοσης του ιού;

γ) την πληροφόρηση, την εκπαίδευση και την επιμόρφωση; και

δ) την αρωγή στους πάσχοντες και την καταπολέμηση των διακρίσεων.

Η κοινοτική συνδρομή γι' αυτό το πρόγραμμα παρέχεται βάσει προσκλήσεων για την υποβολή προτάσεων, οι οποίες δημοσιεύονται στην Επίσημη Εφημερίδα, και σύμφωνα με τη διαδικασία και τις προϋποθέσεις που προβλέπονται στο άρθρο 5 της απόφασης 647/96/ΕΚ, σε μη κυβερνητικούς οργανισμούς, πανεπιστημιακά κέντρα ερευνών, δημόσιους οργανισμούς, που δραστηριοποιούνται στην πρόληψη του AIDS. Κάθε χρόνο η Επιτροπή διαβιβάζει στο Κοινοβούλιο τον κατάλογο των οικονομικών ενισχύσεων, οι οποίες χορηγήθηκαν στο πλαίσιο του προγράμματος (ποσόν, διάρκεια και δικαιούχος).

Το άρθρο 7 της απόφασης 647/96/ΕΚ του Κοινοβουλίου και του Συμβουλίου προβλέπει μία αξιολόγηση στη μέση και στη λήξη του προγράμματος. Η έκθεση αξιολόγησης στη μέση του προγράμματος, η οποία τώρα εκπονείται, θα διαβιβασθεί στο Κοινοβούλιο και το Συμβούλιο στη διάρκεια του δεύτερου τριμήνου του 1999.

Από το 1983, μόλις δύο χρόνια μετά τη διάγνωση του πρώτου περιστατικού AIDS, η έρευνα για το AIDS αποτελεί υψηλή προτεραιότητα στα προγράμματα ιατρικής έρευνας της Επιτροπής. Στο πλαίσιο του τέταρτου προγράμματος (1994-1998) και ειδικότερα, του προγράμματος Biomed 2, ενισχύονται επί του παρόντος συνολικώς 32 προγράμματα, τα οποία συνδέονται άμεσα με τον HIV/AIDS (με συνολικό προϋπολογισμό 16 εκατομμυρίων ευρώ) και έχουν ένα ευρύ φάσμα στόχων, όπως την ανάπτυξη εμβολίου για τον HIV ή νέες προσεγγίσεις στη θεραπεία του AIDS που λαμβάνουν υπόψη ζητήματα αντοχής στα φάρμακα. Παίκτες κλειδιά σε αυτά τα σχέδια είναι ερευνητικοί φορείς, νοσοκομεία και βιομηχανίες.

Η πολιτική προώθησης της έρευνας για το εμβόλιο του HIV συνεχίζεται περαιτέρω με την έναρξη του πέμπτου προγράμματος πλαισίου (1998-2002), ιδίως τη δράση κλειδί 2 "έλεγχος των μολυσματικών νόσων". να συνολικό ποσόν 300 εκατομμυρίων ευρώ έχει κρατηθεί για την έρευνα των μολυσματικών ασθενειών σε ανθρώπους και ζώα. Προκειμένου να θέσει τις ευρωπαϊκές ερευνητικές προσπάθειες στην υπηρεσία του πολίτη, το πέμπτο πρόγραμμα πλαίσιο σχεδιάσθηκε για να εφαρμόσει μια νέα προσέγγιση στην έρευνα που οργανώνεται για να ανταποκριθεί στις μείζονες κοινωνικο-οικονομικές προκλήσεις που αντιμετωπίζει σήμερα η ευρωπαϊκή κοινωνία. Στο μέλλον, η ευρωπαϊκή έρευνα στις μολυσματικές ασθένειες θα είναι ακόμη περισσότερο στραμμένη προς τους στόχους της ανάπτυξης εμβολίων και νέων στρατηγικών για τη διάγνωση, θεραπεία και έλεγχο των μολυσματικών ασθενειών.

(1) ΕΕ L 95 της 16.4.1996.